Syrisk opprørstalsmann kritiserer FN-observatørene
Mens FN-observatørene ledet av den norske offiseren Robert Mood fortsetter det farlige oppdraget i Syria, får de nå kritikk av syriske opprørere. - Robert Mood spurte oss hvorfor vi ikke forhandler med regimet og ba oss om å gjøre det. De vet godt at regimet ikke har oppfylt sine forpliktelser. De har sett stridsvognene og skarpskytterne som står overalt, sier den lokale opprørertalsmanen Abu al-Zayn al-Homsi til VG Nett. Han befinner seg i den beleirede byen Homs, der han jevnlig gir intervjuer til store nyhetskanaler som Sky News og Al-Jazeera. Han mener verdenssamfunnet er lammet, mens marerittet fortsetter for landets demokratiaktivister. - Verdenssamfunnet må gripe inn nå. Dette regimet stanser ikke drepingen, sier opprørertalsmannen Når VG Nett snakker med ham kan han fortelle om nabolag som utsettes for kraftig bombing, skytingng og eksplosjoner. Stridsvogner patruljerer gatene og nabolag omringes av regimets soldater.Han forteller at situasjonen ble litt bedre da observatørene kom. Men han beskylder likevel Robert Moods observatører for å favorisere regimets presse. - Til oss vil de ikke si noe foran kamera. Men når de snakker med regimets folk uttaler de seg, sier al-Homsi.Overfor VG Nett sier generalmajor Robert Mood at han er svært komfortabel med kritikken.Han leder de om lag 300 menn og kvinnene som utgjør FNs observatørstsyrke i Syria. - Hvis vi ser på oversikten over aktivitetene våre, ser vi at det er en god balanse i møter med den politiske opposisjonen, den væpnede opposisjonen og regjeringen. Vi er også veldig bevisste i alt vi gjør, slik at vi skal få denne balansen, sier Mood.Men den norske generalen innrømmer at de ubevæpnede FN-observatørene havner i vanskelige situasjoner.Opprørtalsmannen Abu al-Zayn al-Homsi forteller at han selv og andre opprørere har møtt med observatørene flere ganger. De skal ha fått beskjed om at de må forhandle med det forhatte regimet som styrer Syria med jernhånd. - Vi sa til dem at regimet ikke har forholdt seg til noen forpliktelser og ikke stanset massearrestasjonene eller bombingen, sier aktivisten. FN-observatørene har den siste tiden vært involvert i en rekke alvorlige hendelser. Tirsdag ble to demonstranter skutt og drept da syrisk politi åpnet ild mot en menneskemengde som var kommet ut for å hilse et team av FN-observatører velkommen i de østlige provinsen Deir al-Zor, ifølge en talsmann for den syriske opprørshæren FSA. Bilkolonnen til Robert Mood var søndag 150 meter unna en eksplosjon i en forstad til Damaskus. Ingen ble såret i eksplosjonen i Douma, som ligger like utenfor hovedstaden Damaskus. Ifølge øyenvitner var det en rakettdrevet granat som slo ned, mens andre omtaler det som en veibombe. Eksplosjonen skjedde da generalmajor Robert Moods bil ble stoppet ved en militær kontrollpost. Også FNs visegeneralsekretær for fredsbevarende operasjoner, Hervé Ladsous, var med i følget. Heller ikke lokalbefolkningen blir skånet for volden. - Det eneste gode den internasjonale tilstedeværelsen fører til er at regimets bombing har stoppet litt opp. Men drepingen fortsetter, Abu al-Zayn al-Homsi til VG Nett.
FN-observatørene skulle overvåke våpenhvilen. Men blodbadet fortsetter i Syria.